
Delta Dunării, în pericol. Rezervaţia, hăcuită pe motiv că nu mai încap 
navele NATO 

NATO intra cu “buldozerele” in rezervatia Delta Dunárii 


Dupá adáncirea canalului Bastroe de cátre ucraineni, un nou atac la adresa 
existentei Deltei Dunárii este in pliná desfásurare. De data aceasta, chiar 
autoritățile române participa la distrugerea rezervației, prin lărgirea portului 
militar din Tulcea, pe motiv că nu ar mai încăpea navele NATO. Printr-un proiect 
de lege, MApN rupe, efectiv, o bucată din rezervaţie, punând în pericol 
ecosistemul din zonă, și așa extrem de fragil. 


Ministerul Apărării Nationale și-a anunțat intenţia de a rupe o bucată din rezervaţia Deltei 
Dunării pentru a-și majora capacitatea portului militar din Tulcea, invocând actualul 
context geopolitic și de securitate. 


Astfel, instituția a elaborat un proiect de lege pentru transmiterea unui imobil situat în 
municipiul Tulcea, județul Tulcea, aflat în domeniul public al statului, din administrarea 
Administraţiei Rezervatiei Biosferei ,,Delta Dunării”, aflată în subordinea Ministerului 
Mediului, Apelor și Pădurilor, în administrarea Ministerului Apărării Naţionale. 


În expunerea de motive se precizează că MApN are în administrare imobilul 2659 aflat în 
domeniul public al statului, situat pe teritoriul administrativ al municipiului Tulcea, județul 


Tulcea, cu destinația port militar, pe malul drept al Dunării, în zona industrială Tulcea Est, 
Dunărea maritimă, Bratul Tulcea, mila fluvială 37-38. 


"Având în vedere necesitatea modernizării și consolidării facilitátilor de infrastructură 
portuară destinate desfășurării în condiţii optime a activităților specifice din cadrul 
portului militar Tulcea în actualul context geopolitic și de securitate, Ministerul Apărării 
Nationale are planificată implementarea proiectului de investiție imobiliară „Lucrări de 
intervenţie și investiţii în cazarma 2659 Tulcea”, cod proiect 2018-C/I-2659, pentru care a 
fost elaborată documentația tehnico-economică faza Studiu de Fezabilitate. 


În prezent, infrastructura imobilului 2659 nu asigură integral condiţiile de acostare și 
staționare a navelor militare fluviale, operațiunile fiind dificile din cauza aluviunilor depuse 
de Dunăre”, susține ministerul. 


“Imobil neproductiv” 


În fapt, MApN are în proiect realizarea unor facilități de infrastructură pe malul drept al 
Fluviului Dunărea, în cadrul portului militar din imobilul 2659, care ar fi strict necesare 
pentru acostarea și staționarea în condiții de siguranță a navelor militare din dotarea 
Flotilei Fluviale Române și cele ale partenerilor din țările membre NATO participante la 
operațiunile de instruire în comun. 


“Întrucât de la limita imobilului 2659 și până la luciul de apă al Fluviului Dunărea există 
un teren în suprafață de 20.507 mp aflat în proprietatea publică a statului și în 
administrarea Administraţiei Rezervatiei Biosferei Delta Dunării, din subordinea 
Ministerului Mediului, Apelor și Pădurilor, înscris în Cartea Funciară nr. 51601 a 
municipiului Tulcea, dispus paralel cu limita portului militar, în zona inundabilă, care s-a 
format în timp ca urmare a depunerii de aluviuni pe malul drept al Dunării, pentru a putea 
fi realizate lucrările de investiții planificate este necesară preluarea acestuia în 
administrarea Ministerului Apărării Naţionale, în condiţiile legii”, se arată în proiectul de 
act normativ. 


În acest sens, MApN a solicitat Ministerului Mediului, Apelor și Pădurilor acordul pentru 
trecerea imobilului teren neproductiv în suprafață de 20.507 mp, înscris în Cartea 
Funciară nr. 51601 a municipiului Tulcea. 


Au fentat legea 


În motivarea proiectului legislativ se invocă prevederile art. 136 alin. (4) din Constituția 
României, republicată, în care bunurile proprietate publică pot fi date în administrare 
regiilor autonome ori instituțiilor publice, în cazul de fata Ministerului Apărării Nationale, 
în condiţiile legii organice, respectiv prin derogare de la prevederile art. 10 alin. 1 al Legii 
nr. 82/1993, cu modificările și completările ulterioare. 


Însă art.10 al Legii 82/1993, privind constituirea Rezervatiei Biosferei Delta Dunării, 
stipulează clar că suprafețele terestre și acvatice, inclusiv terenurilor aflate permanent 
sub apa, care intră în componența Rezervatiei Biosferei Delta Dunării, împreună cu 
resursele naturale pe care le generează, constituie patrimoniu natural și domeniu public 
de interes național, ceea ce înseamnă că acestea nu pot fi dezmembrate și transferate 
către alte instituții, pentru construcţii care să afecteze ecosistemul zonei. 


